เอกสารแนบ 3

อื่นๆ

บริษัท บิซิเนส ออนไลน์ จำกัด (มหาชน)
ได้มีส่วนร่วมในการทำงานและบริจาคเพื่อองค์กรการกุศลในหลายแห่ง อาทิเช่น
โครงการของมูลนิธิสร้างเสริมไทย โดยมีโครงการการ์ดนี้เพื่อน้อง โดยมีนายมินทร์ อิงค์ธเนศ
(ประธานมูลนิธิฯ) เป็นผู้ริเริ่มโครงการ โดยบริษัท
ได้เข้าร่วมบริจาคเงินเพื่อสมทบทุนและใช้การ์ดที่ชนะเลิศจากการประกวดในโครงการนี้
ส่งความสุขให้กับลูกค้าและผู้มีอุปการคุณกับบริษัท มาโดยตลอด

ในปี 2549 ได้มีการจัดแข่งขันและประกาศผลรางวัลชนะเลิศ ที่ศูนย์ประชุมแห่งชาติสิริกิติ์ เมื่อวันที่
14 ตุลาคม 2549 บริษัท ได้เข้าร่วมสมทบทุนเป็นจำนวนเงิน 100,000 บาท

ในปี 2550 ได้มีการจัดแข่งขันและประกาศผลรางวัลชนะเลิศ ที่ศูนย์ประชุมแห่งชาติสิริกิติ์ เมื่อนวันที่
15 กันยายน 2550 บริษัท ได้เข้าร่วมสมทบทุนเป็นจำนวนเงิน 100,000 บาท

ทั้งบริษัท ยังได้นำเอาการ์ดนี้เพื่อน้อง
ที่เป็นรูปจากผลงานของผู้ชนะเลิศในโครงการดังกล่าวมาจัดทำเป็นการ์ด
เพื่อส่งให้แก่บริษัทและลูกค้าต่างๆ เนื่องในเทศกาลปีใหม่ ประจำปี 2551

[]

สกู๊ปพิเศษ เกี่ยวกับโครงการฯ

จุดเริ่มต้น

สังคมไทยทุกวันนี้ กลายเป็นสังคมแห่งความมั่งคั่งร่ำรวย และความรุนแรงที่มากขึ้น
ส่วนจริยธรรมและศีลธรรมกลับลดลง
ซึ่งสิ่งเหล่านี้ล้วนแต่สร้างผลกระทบและก่อปัญหามากมายให้ทวีความรุนแรงมากยิ่งขึ้น
ผลของปัญหาเหล่านั้นมักจะไปตกที่เด็กและเยาวชนที่ต้องแบกรับหน้าที่และปัญหาที่เกินวัยของพวกเขา
ซึ่งสิ่งเหล่านี้กำลังหล่อหลอมให้พวกเขาต้องต่อสู้ดิ้นรนเพื่อเอาตัวรอดในสังคมโดยไม่สนใจในวิธีการที่พวกเขาได้กระทำขึ้นมา

อยากให้ลองมองไปรอบๆตัว จะพบว่ามีเด็กๆ อีกมากในสังคมของเราที่ไม่มีอะไรเลย ไม่มีครอบครัว
ไม่เคยได้รับความอบอุ่น หรือการอบรมสั่งสอน ไม่มีอาหารที่ดีพอ
ไม่มีโอกาสได้รับการศึกษาอย่างที่เขาควรจะได้
บ่อยครั้งที่ได้เห็นภาพเด็กตัวเล็กๆต้องมาเดินขายพวงมาลัยตามสี่แยก ถูกใช้แรงงาน
ถูกทำร้ายเฆี่ยนตี ถูกจับตัวไปเป็นขอทาน ถูกล่วงละเมิดทางเพศ
หรือแม้แต่ถูกล่อลวงไปสู่วังวนของยาเสพติดและการขายตัว เด็กบางคนต้องหนีออกจากบ้าน
หนีจากปัญหาที่รายรอบตัว ไม่มีที่ไปต้องนอนข้างถนนกลายเป็นเด็กเร่ร่อน
ถ้าโชคดีก็จะได้รับความช่วยเหลือจากมูลนิธิ / สถานสงเคราะห์ต่างๆ
ซึ่งการหนีไม่ใช่ทางแก้ของปัญหาและความช่วยเหลือของมูลนิธิก็ไม่ใช่การจบของปัญหาเช่นกัน
และจากคำกล่าวที่ว่า มนุษย์ชอบทำร้ายห้ำหั่นมนุษย์ด้วยกันเอง
ไม่เว้นแม้แต่การทำลายเบียดเบียนธรรมชาติและสัตว์ป่า
กลายเป็นการตอกย้ำความจริงที่โหดร้ายเสมอมาในสังคมไทยปัจจุบัน นี่คือสิ่งที่ทุกคนต้องยอมรับ
และหันมาร่วมมือร่วมใจกันเพื่อแก้ไขปัญหาด้วยใจที่เปิดกว้าง หยุดเสียทีกับการละเลย
เพิกเฉยต่อปัญหาต่างๆ เพราะเราเองคงไม่อยากเห็นลูกหลาน หรือคนที่คุณรักต้องโดนทำร้าย
ทุกสิ่งล้วนเกิดขึ้นได้ไม่ใช่เรื่องไกลตัวเหมือนอย่างที่คิดอีกแล้ว

สำหรับสิ่งที่เด็กพิการและเด็กด้อยโอกาสในสังคมต้องการ คงไม่ใช่เงินหมื่นเงินแสน
ไม่ใช่การมีบ้านที่ใหญ่โตโอ่อ่า มีอาหารที่หรูหรารับประทาน หรือมีมือถือราคาแพง
แต่พวกเขาต้องการเพียงแค่โอกาสหรือน้ำใจที่เราจะมอบให้ในสิ่งที่เขาขาดแคลน
และการช่วยเติมเต็มอนาคตของพวกเขา
ซึ่งคงไม่มากมายเกินกว่าที่คนในสังคมจะช่วยเหลือและหยิบยื่นให้ได้

มูลนิธิสร้างเสริมไทย ได้เล็งเห็นถึงโอกาสที่พร้อมจะมอบให้กับเด็กๆเหล่านี้
ไม่ว่าจะเป็นโอกาสทางการศึกษา โอกาสในการเรียนรู้
และเปิดเวทีให้พวกเขาได้แสดงความสามารถเพื่อสร้างสรรค์ความฝันให้เป็นจริง
ด้วยรอยยิ้มและพลังสร้างสรรค์ของเด็กๆ จึงเป็นแรงผลักดันให้เกิดกิจกรรมของมูลนิธิฯที่ชื่อว่า
“การ์ดนี้เพื่อน้อง”เป็นอีกหนึ่งกิจกรรมที่ได้ดำเนินติดต่อกันมาเป็นครั้งที่ 5 ภายใต้หัวข้อ
“ต้นกล้าแห่งความฝัน สร้างสรรค์สิ่งแวดล้อม” ในปีนี้ เพื่อให้เด็กๆ ได้แสดงออกถึงจินตนาการ
พลังแห่งความคิดสร้างสรรค์ และยังสะท้อนให้รู้ว่าพวกเขารู้จักรักและใส่ใจธรรมชาติ
สิ่งแวดล้อมรอบตัวในแบบใด โดยผลงานรูปภาพของแต่ละคนนั้นจะสอนให้เกิดการเรียนรู้ซึ่งกันและกัน
ถึงแม้ว่าเด็กเหล่านี้จะไม่มีความพร้อมเหมือนอย่างคนอื่นๆ
แต่เขาพร้อมที่จะให้และกระทำเพื่อช่วยเหลือสังคมและสิ่งแวดล้อมในแบบที่พวกเขาสามารถช่วยเหลือได้

เพาะพันธุ์ต้นกล้า

เด็กและเยาวชนก็เปรียบเสมือนต้นกล้าที่กำลังเจริญเติบโต แต่ก่อนที่จะเป็นต้นกล้า
พวกเขาก็คือเหล่าเมล็ดพันธุ์ที่มีความหลากหลาย อาจจะไม่สมบูรณ์แบบ แคระแกร็น
หรือเมล็ดดูบูดเบี้ยว แต่นั่นไม่ใช่เหตุผลที่เพียงพอจะไปตัดสินว่าเขาจะเติบโตเป็นต้นกล้าที่ดีไม่ได้
ต้นไม้ยังคงต้องอาศัยการรดน้ำพรวนดิน เติมปุ๋ย ตัดแต่งกิ่งใบ
และการดูแลเอาใจใส่ตามความแตกต่างของแต่ละสายพันธุ์ จนเป็นต้นไม้ใหญ่ที่พร้อมออกดอกออกผล
และกลายเป็นส่วนหนึ่งของป่าใหญ่ เฉกเช่นเดียวกับเยาวชนต้นกล้านับล้านคน ที่ต้องอาศัยความรัก
ความเข้าใจ ความเอาใจใส่ การสอนสั่ง
และการให้ในสิ่งที่จะส่งเสริมเพื่อให้เขาเติบโตเป็นต้นไม้ใหญ่ในวันข้างหน้าได้อย่างภาคภูมิ

เหล่าเยาวชนต้นกล้าต่างก็เฝ้ารอฤดูแห่งการแบ่งปัน ที่เปรียบได้กับฤดูฝนที่ชุ่มฉ่ำ
เปรียบเสมือนพลังแห่งชีวิต ที่เมื่อวันใดต้นกล้าที่เหี่ยวเฉาเฝ้ารอวันตายได้รับฤดูแห่งการแบ่งปันนี้
น้ำใจเพียงหยดเดียวก็อาจพลิกฟื้นให้ต้นกล้าที่เหี่ยวเฉาเติบโตต่อไปได้
และเมื่อวันหนึ่งที่เยาวชนต้นกล้านับหมื่นนับแสนต้นนั้นเติบโตเป็นส่วนหนึ่งของสังคม
พวกเขาจะกลับมาสร้างอากาศบริสุทธิ์ที่เต็มไปด้วยบรรยากาศของความรัก ความอบอุ่น และความดี
นั่นเป็นเพราะพวกเขารู้จักความหมายของคำว่า “การให้”อย่างแท้จริง ส่วนผลลัพธ์ที่เราได้รับ
ก็คือความสุขใจที่หาซื้อจากที่ไหนไม่ได้เลย

พลังของต้นกล้าที่เปล่งประกาย

ผลการแข่งขันของเหล่าต้นกล้าที่ชนะเลิศ
จะได้รับรางวัลทุนการศึกษาเพื่อสนับสนุนให้ต้นกล้าเหล่านี้ได้เติบโตต่อไป โดยประเภทเด็กพิการ
รางวัลชนะเลิศ ได้แก่ ด.ญ.ปริศนา ขันแก้ว จากโรงเรียนประชาบดี
(มูลนิธิสงเคราะห์และฟื้นฟูสมรรถภาพเด็กพิการ) รางวัลรองชนะเลิศอันดับที่ 1 ได้แก่ น.ส.เดือน
นาคประสิทธิ์ จากสถานสงเคราะห์เด็กพิการและทุพพลภาพปากเกร็ด (บ้านนนทภูมิ)
และรางวัลรองชนะเลิศอันดับที่ 2 ได้แก่ น.ส.วรรณพร กอกำเนิดทอง จากโรงเรียนปัญญาวุฒิกร
ของมูลนิธิช่วยคนปัญญาอ่อนแห่งประเทศไทยในพระบรมราชินูปถัมภ์ สำหรับประเภทเด็กด้อยโอกาส
รางวัลชนะเลิศ ได้แก่ น.ส.พรสุดา ตุ้มเด่น จากสหทัยมูลนิธิ รางวัลรองชนะเลิศอันดับที่ 1 ได้แก่
ด.ญ.เวฬิกา โชคดี จากหมู่บ้านเด็กโสสะบางปู
สมุทรปราการของโสสะมูลนิธิแห่งประเทศไทยในพระบรมราชินูปถัมภ์ และรางวัลรองชนะเลิศอันดับที่
2 ได้แก่ ด.ญ.นลิน ช่วยชู จากหมู่บ้านเด็กโสสะบางปู
สมุทรปราการของโสสะมูลนิธิแห่งประเทศไทยในพระบรมราชินูปถัมภ์

ขอขอบคุณต้นไม้ใหญ่จากหลายองค์กร ที่สนับสนุนให้เกิดกิจกรรมดีๆ นี้ขึ้นมาอย่างต่อเนื่อง ได้แก่
บริษัท เอสวีโอเอ จำกัด (มหาชน), บริษัท ซีเอ เซลล์ (ประเทศไทย) จำกัด, บริษัท ดาต้าวัน
เอเชีย (ประเทศไทย) จำกัด, ธนาคารกรุงเทพ จำกัด (มหาชน), บริษัท กลุ่มแอดวานซ์ รีเสิร์ช
จำกัด, Keppel Telecommunications & Transportation Ltd., Dun & Bradstreet
(Asia Pacific) Pte Ltd, บริษัท เอปสัน (ประเทศไทย) จำกัด, ACI Worldwide
(Asia) Pte., Ltd., บริษัท เดลล์ คอร์ปอเรชั่น (ไทยแลนด์) จำกัด, บริษัท บิซิเนส ออนไลน์
จำกัด (มหาชน), บริษัท ไอที ซิตี้ จำกัด (มหาชน), ธนาคารไทยธนาคาร จำกัด (มหาชน),
บริษัท ดี เอช เอ สยามวาลา จำกัด, บริษัท แอนทาลิส (ประเทศไทย) จำกัด, Hitachi
Global Storage Technologies Asia, Pte Ltd., บริษัท กันตนา กรุ๊ป จำกัด (มหาชน),
และบริษัท ทิปโก้ เบฟเวอเรจ จำกัด และความร่วมมืออันดีเสมอมาจากศูนย์ประชุมแห่งชาติสิริกิติ์
ที่เอื้อเฟื้อในเรื่องสถานที่

และขอขอบคุณอาสาสมัครที่แสนใจดีทุกๆ คนที่มาจาก บริษัทในเครือกลุ่มแอดวานซ์ รีเสิร์ช บริษัท
เอสวีโอเอ จำกัด(มหาชน) และบรรดาเพื่อนๆอาสาสมัครทั้งเก่าและใหม่
กิจกรรมนี้จะประสบความสำเร็จไม่ได้เลยถ้าขาดแรงกาย และแรงใจจากทุกคน
ขอให้รอยยิ้มและคำขอบคุณจากน้องๆ เป็นผลตอบแทนให้กับทุกคน
เพื่อเป็นพลังในการสร้างสรรค์ความดีกันต่อไป

ความฝันสร้างสรรค์สิ่งต่างๆให้เกิดขึ้นในโลกได้อย่างน่ามหัศจรรย์
และความฝันของกลุ่มเด็กพิการและด้อยโอกาสก็มีสิทธิจะเป็นส่วนหนึ่งของความมหัศจรรย์บนโลกใบนี้ได้เช่นกัน
มาร่วมกันเป็นส่วนหนึ่งในการสร้างพลังผลักดันให้ต้นกล้าของเรามีความกล้าที่จะฝัน
กล้าที่จะทำให้ฝันเป็นจริง ถึงแม้ว่าความพยายามของความฝันนั้นจะไม่สำเร็จ
มันก็จะเป็นเพียงแค่ฝันหนึ่งที่ดับไป และจะทดแทนด้วยความฝันที่สวยงามอื่นๆ เข้ามาแทน
ตราบเท่าที่พวกเขายังมีความหวัง และสำหรับการรังสรรค์สิ่งดีๆให้เกิดขึ้นร่วมกันระหว่างพวกเรา
เพื่อให้เด็กๆ ที่ยากไร้ได้เต็มอิ่มและเพียงพอนั้น
จะยังคงเป็นปณิธานของมูลนิธิสร้างเสริมไทยที่จะยังคงดำเนินต่อไป